«Вагъуэ цIыкIухэм» я текIуэныгъэ
Нартан къуажэр зэрыгушхуэ «Вагъуэ цIыкIухэр» сабий къэфакIуэ ансамблым (художественнэ унафэщIыр КъБР-м гъуазджэхэмкIэ щIыхь зиIэ и лэжьакIуэ Къурашэ Эдуардщ) Урысейм къафэмкIэ и гуп нэхъыфIхэр щызэпеуа «Кубок победителей» къэралпсо зэхьэзэхуэм япэ нагъыщэ зиIэ щIыхь тхылъымрэ кубокымрэ къыщихьащ.
Зэпеуэр жэпуэгъуэм и 20 — 23-хэм Сочэ къалэ щекIуэкIащ. Абы зэхуишэсащ гуп 40-м щIигъум хэт къэфакIуэ 1500-м нэблагъэ. Зэхьэзэхуэр къызэригъэпэщащ «Алые паруса» щэнхабзэ фондым, Санкт-Петербург и Правительствэмрэ Сочэ къалэм и администрацэмрэ и дэIэпыкъуэгъуу. КъэфакIуэхэм я зэфIэкIыр къапщытащ Урысейм и цIыхубэ артистхэм, щэнхабзэм и лэжьакIуэ цIэрыIуэхэм, гъуазджэхэмкIэ еджапIэ нэхъыщхьэхэм я егъэджакIуэхэм.
«Вагъуэ цIыкIухэм» зэпеуэм къафитI щагъэзэщIащ — «Уэркъ къафэмрэ» «Ислъэмеймрэ». Адыгэ къафэм, лъэпкъ хабзэм, щэнхабзэм я дахагъэр абыхэм екIуу ягъэлъэгъуащ. КъэпщытакIуэхэр цIыкIу-хэм къыдахьэхащ я фащэкIэ, зыIыгъыкIэкIэ, зэфIэкIкIэ. Лъэпкъ гъуазджэр зэрахъумэм папщIэ, «Вагъуэ цIыкIухэм» «Ступень к мастерству» саугъэт щхьэхуэмрэ сом мини 150-рэ къыхуагъэфэщащ. «Лъэпкъ щэнхабзэм и щIэин» егъэджэныгъэ Iуэхур езыгъэкIуэкIхэм гупым хэт Абазэ Марат сертификат къратащ. Апхуэдэуи «Вагъуэ цIыкIухэр» ансамблыр ирагъэблэгъащ 2017 гъэм Сочэ къалэм щекIуэкIыну зэпеуэм.
Шэджэм районым и щIыпIэ администрацэм и Iэтащхьэм и къалэнхэр зыгъэзащIэ ТекIушэ Артур къэфакIуэ гупым зэрызыщIигъэкъуам, сабийхэм я зыужьыныгъэм гулъытэ зэрыхуищIым папщIэ, зэпеуэр езыгъэкIуэкIахэм фIыщIэ тхыгъэ къыхуагъэхьыжащ.
КIарэ Элинэ,
Шэджэм районым и щIыпIэ администрацэм и пресс-IуэхущIапIэм и лэжьакIуэ.
